秋胡詩
作者：釋文珦
朝代：宋

paragraphs: 潔婦與秋胡，以禮成配匹。
畢結方五朝，秋胡事行役。
道塗既云遠，年運亦易徂。
日月迭相代，五回見榮枯。
秋胡仕侯邦，音塵久疎絕。
誓言奉姑嫜，秋霜擬貞潔。
春日行採桑，援柯向前林。
秋胡倏來歸，相逢贈黄金。
重義不受金，采采實筐篚。
歸來見夫婿，乃是贈金子。
苦辭讓其諐，投身入淵死。
豈是不愛身，示心如此水。